১৯৭১-এর ২৫ মার্চের কালরাতে পাকিস্তান সেনাবাহিনী যখন গণহত্যা শুরু করে তখন কর্নেল তাহের পশ্চিম পাকিস্তানের কোয়েটা ইনফেন্ট্রি স্কুলে সিনিয়র ট্যাকটিক্যাল কোর্স করছিলেন। সে সময়ে তাঁর অনুভূতি আমরা জানতে পারি স্বাধীনতার অল্প দিন পরে ‘দৈনিক বাংলা’ পত্রিকায় প্রকাশিত তাঁর ‘এবোটাবাদ থেকে দেবী গড়’ প্রবন্ধে। তিনি লিখেছেন, ‘‘২৬ মার্চ রেডিওতে জেনারেল ইয়াহিয়া খানের বক্তৃতা শোনার পর আমি জানতে পারি বাংলাদেশে কী বিভীষিকা নেমে এসেছে। অল ইন্ডিয়া রেডিও ও বিবিসির খরব শুনে বাংলাদেশের ঘটনাবলী আরও জানতে পারলাম। সারারাত কোয়েটার নির্জন রাস্তায় পাঁয়চারী করে কাটলো। বাংলাদেশের গণতান্ত্রিক আন্দোলনকে ব্যর্থ করার জন্য পশ্চিম পাকিস্তানী সৈন্যের আক্রমণের বিরুদ্ধে সশস্ত্র বিপ্লবের মাধ্যমে বাংলাদেশকে স্বাধীন করার একটি উজ্জ্বল সম্ভাবনা আমি দেখতে পেলাম এবং সঙ্গে সঙ্গে পশ্চিম পাকিস্তান থেকে পালাবার সংকল্প নিলাম”।